Ego Odo, Dux Burgundię, notum volo fieri tam futuris quam presentibus quod Hugo, pater meus, dux Burgundię, pro remedio animę suę et predecessorum suorum, et Girardi de Rium, dedit in elemosinam ecclesię Quinciaci pasturam et pastiones totius finagii de Ampilleio, ad omnes usus animalium et pecorum Quinciaci, et usus aquę Secanę ad omnes usus grangię de Neellis. Donavit etiam predictis fratribus Quinciaci quod si animalia aut pecora eorum alicui aliquod dampnum in bladis, in pratis, in secaminibus intulerint, illi cui dampnum illatum fuerit solum capitale restituent, et aliam emendationem non exsolvent. Hoc totum ego Odo, dux Burgundię, laudo et concedo fratribus Quinciaci. Promitto insuper quod si quis in supramemoratis pasturis et pastionibus eisdem fratribus quicquam calumniatus fuerit ubicumque necesse fuerit plenarie garantizabo. Hoc totum laudavit Boinus, prepositus Castellionis, de cujus laude testes sunt Petrus, subprior Quinciaci; magister Hugo capellanus...... is mei; Petrus, maior Castellionis. Ut autem hec omnia inviolabilem obtineant firmitatem, ego Odo, dux Burgundię, presentem paginam sigilli mei auctoritate munivi. Hujus rei testes sunt Ansericus de Monte Regali, Stephanus cognomento Villanus, Robertus de Tullione. Actum anno Domini M°CC°V°.